
Szinte napra pontosan egy hónappal a 2008-as Dakar lemondása után a verseny francia szervezője az A.S.O. február 4-én, Budapesten bejelentette a Central European Rally, azaz Közép-Európai Rali elnevezésű terep-rallye futam megrendezését. Az április 19-26. között megrendezésre kerülő futam hivatalosan is a 2008-as Dakar „pótlása”, ám egyben egy új versenysorozat első állomása is.
A közel 3000 kilométer össztávú, 1500 kilométernyi gyorsasági szakasszal megrendezésre kerülő futamnak hazánk és Románia ad majd otthont.

A Közép-Európai Rali rajtvonalán természetesen ott lesz a Technosport Hungary párosa, 2006 és 2007 Terep-rallye Magyar Bajnoka, a Kis Sándor, Czeglédi Péter alkotta kettős is.
Kis Sándor

Tulajdonképpen pont egy hónapja várunk arra, hogy a lemondott Dakar helyett milyen versennyel, új kihívással lehet számolnunk még az idei évben.

A sok szóbeszéd meg tervek után most már ugye biztos, hogy mit kínáltak fel nekünk. Ez az új verseny, ami már egyből egy sorozat része is lesz, részben hazai területeken zajlik majd, aminek kifejezetten örülünk! Úgy gondolom ez nagyon komoly lehetőség a magyar ralisoknak és természetesen az országnak is, hiszen ezzel az új sorozattal egy legenda részesei lehetünk, már azelőtt, hogy a Dakar hazánkból indult volna.

Természetesen, mint verseny egészen más kihívás, hiszen nincsenek dűnék, és sokkal rövidebbek a napi szakaszok is. Ugyanakkor a pályák technikásak, igazán számítani fog a vezetési tudás, ami mindenképpen jót tesz majd a versenynek!
Nem is kérdés, hogy a csapatunk is ott lesz a rajtnál, igyekszünk majd kihasználni azt a tapasztalatot, amivel ezekről a terepekről már rendelkezünk! Több gyári csapat is jelezte részvételét, különleges kihívás lesz tulajdonképpen hazai pályán összemérni a tudásunkat ezekkel az ízig-vérig profi pilótákkal!

Azzal, hogy eldőlt mi lesz a Dakar „pótlása” az előttünk álló évet is lassan össze tudjuk rakni. Most úgy látom, hogy a Közép-Európa Ralin kívül rajthoz fogunk állni az Italian Baja-n, mintegy bemelegítésként, hiszen hosszú hónapok óta nem ültünk versenyautóban. A Hungarian Baja biztos, tervezzük még a román versenyt, egy magyar bajnoki futamot és egy igazi, afrikai kihívásra is szeretnénk elmenni, de még nem tudom, melyik verseny jöhet össze.
A versennyel kapcsolatos, folyamatosan frissülő hírek: www.technosport.hu
